**RELACION SHPJEGUES**

**PËR PROJEKTLIGJIN “PËR DISA SHTESA DHE NDRYSHIME NË LIGJIN**

**NR. 46/2015 “pËR SHËRBIMET pOSTARE NË REPUBLIKËN E SHQIPËRISË”**

1. **QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN**

Projektligji “Për disa shtesa dhe ndryshime në ligjin nr. 46/2015 “Për shërbimet postare në Republikën e Shqipërisë“, është propozim i Ministrit për Infrastruturën dhe Energjinë, si ministër përgjegjës për sektorin postar dhe është hartuar në mbështetje të neneve 78, 81 pika 1 dhe 83 pika 1, të Kushtetutës si dhe në nenin 6, të Ligjit Nr. 46/2015 “Për shërbimet postare në Republikën e Shqipërisë”.

Projektligji synon përmirësimin e disa parashikimeve në kuadrit ligjor për shërbimet postare, në reflektim të zhvillimeve të tregut postar si dhe adresimin e disa nevojave të ofrimit të shërbimit universal postar.

1. **VLERËSIMI I PROJEKTVENDIMIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektligji nuk është parashikuar në Planin Analitik të akteve për vitin 2024 dhe as në Planin Kombëtar të Integrimit Evropian 2024-2026, por ka dalë si nevojë gjatë zbatimit të tij për adresimin e disa kërkesave rregullatore dhe në ofrimin e shërbimit universal postar.

1. **ARGUMENTIMI I PROJEKTVENDIMIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji Nr. 46/2015 “Për shërbimet postare në Republikën e Shqipërisë”, i cili ka transpozuar Direktivën 97/67/EC të Parlamentit Evropian dhe të Këshillit, mbi rregullat e përbashkëta për zhvillimin e tregut të brendshëm për shërbimet postare dhe përmirësimin e cilësisë së shërbimit të ndryshuar me Direktivën 2002/39/EC dhe Direktivën 2008/6/EC, ka përcaktuar rregullat për ofrimin dhe sigurimin e shërbimeve postare dhe shërbimin universal postar, si dhe kushtet për akses në rrjetin postar në Republikën e Shqipërisë dhe gjithashtu institucionet përgjegjëse për rregullimin e shërbimit postar, si dhe të drejtat dhe detyrimet e ofruesve dhe përdoruesve të shërbimeve postare në Republikën e Shqipërisë.

Miratimi i ligjit Nr. 46/2015 “Për shërbimet postare në Republikën e Shqipërisë“ shënoi dhe liberalizimin e tregut postar sipas praktikës së Bashkimit Evropian e shoqëruar kjo dhe me rritjen e numrit të ofruesve të shërbimit postar.

Me zhvillimin e tregut postar dhe gjatë zbatimit të rregullimeve në fuqi ka dalë nevoja për disa ndryshime, përmirësime e saktësime në kuadrin ligjor në fuqi. Nevoja për ndryshime në ligjin postar është prezantuar gjatë vitit 2024, në raportin vjetor të AKEP të paraqitur në Kuvendin e Shqipërisë. Gjithashtu nga ofruesi i shërbimit universal postar, Posta Shqiptare sh.a. janë prezantuar disa nevoja për ndryshim në ligjin për shërbimin postar.

Projektligji propozon disa ndryshime dhe shtesa që i shërbejnë përmirësimit të kuadrit ligjor ekzistues, dhe zbatimit më të mirë të këtij rregullimi në aspektet rregullatore si dhe për ofruesin e shërbimit universal që aktualisht kryhet nga Posta Shqiptare sh.a.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekligji i propozuar është hartuar në përputhje me rendin juridik të brendshëm dhe në mbështetje të nenit 6 të Ligjit Nr. 46/2015 “Për shërbimet postare në Republikën e Shqipërisë”.

Projektligji propozohet me qëllim përmirësimin e kuadrit ligjor për shërbimet postare.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTVENDIMET NORMATIVE)**

Ligji Nr. 46/2015 “Për shërbimet postare në Republikën e Shqipërisë” është plotësisht i harmonizuar me acquis të BE-së për shërbimet postare Direktivën 97/67/EC të ndryshuar. Projektligji që propozohet nuk bën transpozim të ndonjë acquis specifike të BE-së por sjell disa përmirësime dhe saktësime në rregullimet ekzistuese.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji përmban 6 nene ku:

Në Nenin 1, propozohet shtimi i një përkufizimi në nenin 3, të ligjit Nr. 46/2015 “Për shërbimet postare në Republikën e Shqipërisë” në lidhje me operatorin e caktuar postar në UPU. Përkufizimi për operatorin e caktuar në UPU bazohet në aktet e Bashkimit të Përbotshëm Postar ku Shqipëria ka aderuar si dhe reflekton statusin që aktualisht Posta Shqiptare sh.a. ka si operator i caktuar në UPU për realizimin e shërbimeve postare ndërkufitare.

Në nenin 2, propozohen dy ndryshime në nenin 19 si më poshtë:

Në pikën 2, pas shkronjës e), shtohen dy nënpika shkronja ë) dhe f) me këtë përmbajtje:

“*ë) një deklaratë/dokumenta që provojnë se zotëron kapacitetet teknike, ligjore dhe financiare të nevojshme për ofrimin e shërbimeve postare;*

*f) një deklaratë se i njeh kërkesat thelbësore dhe do të zbatojë detyrimet ligjore për ofrimin e shërbimit posta*r“.

Me këtë propozim synohet të forcohen rregullat për ofruesit e shërbimit postar me qëllim rritjen e garancive për zbatimin e kërkesave ligjore në mbrojtje të konsumatorit dhe për interesin publik.

Gjithashtu në këtë nen është propozuar riformulimi i pikës 10, në nenin 19, që saktëson dhe plotëson rastet kur AKEP-i bën çregjistrimin e ofruesit të shërbimit postar nga regjistri i autorizimit. Përvec sa është aktualisht e parashikuar në ligj është shtuar dhe çregjistrimi me nismën e AKEP, nëse rezulton se ofruesi i shërbimit ka mbyllur apo pezulluar aktivitetin tregtar, në rastin e revokimit të autorizimit, ose në zbatim të një vendimi përfundimtar gjykate apo administrativ, për shkaqe të bazuara në këtë ligj dhe aktet nënligjore në zbatim të tij.

Me nenin 3, janë propozuar disa ndryshime në nenin 21, që lidhen me ndryshimin në emërtimin e nenit 21, duke e riformuluar: “Ndryshimi *ose revokimi* i autorizimit të përgjithshëm”. Shtimi dhe i fjalës revokim në titull reflektohet dhe në paragrafin e parë të këtij neni ku togfjalëshi “ndryshon të drejtat” zëvendësohet me togfjalëshin “ndryshon *ose revokon të drejtat*”.

Gjithashtu në këtë nen është propozuar që pas shkronjës ç), të shtohet shkronja ë) për rastet objektivisht të arsyetuara kur ofruesi *nuk përmbush kërkesat thelbësore për shërbimet postare, nuk garanton integritet, besim dhe transparencë në kryerjen e shërbimeve postare*. Duke adresuar me këtë problematika të hasura gjatë zbatimit të ligjit.

Në nenin 4, të projektligjit propozohet që shtohet në fund të pikës 4 të nenit 29, togfjalëshi: “*duke përfshirë indeksimin e tarifave me koeficentin e inflacionit mesatar vjetor bazuar në të dhënat e publikuara nga INSTAT*“ duke bërë një plotësim dhe saktësim që në metodat e kombinuara të rregullimit të tarifave që parashikohet aktualisht në këtë nen të merret në konsideratë dhe koeficenti i inflacionit.

Me nenin 5, është propozuar të shtohet pika 6, me këtë përmbajtje: „*6. Ofruesi i shërbimit universal postar, që ofron shërbime financiare të ndryshme nga shërbimi postar, ka të drejtë të hapë llogari rrjedhëse në Bankën e Shqipërisë*”. Ky propozim vjen si kërkesë e Posta Shqiptare, që sjell në vëmendje faktin që këtë të drejtë, për hapjen e llogarisë rrjedhëse në Bankën e Shqipërisë, Posta Shqiptare sh.a. e ka pasur më herët me ligjin Nr.8530, datë 23.9.1999 “Për Shërbimin Postar në Republikën e Shqipërisë“, të ndryshuar. Me miratimin e ligjit për shërbimet postare në vitin 2015, ky parashikim ligjor i miratuar me Ligjin Nr. 10361, datë 16.12.2010, “Për një shtesë në Ligjin 8530, datë 23.09.199,“Për shërbimin Postar në Republikën e Shqipërisë”, nuk është ruajtur. Aktualisht Posta Shqiptare është ofruesi i vetëm i shërbimeve postare universale në vend dhe njëkohësisht operatori i caktuar postar në UPU. Me zhvillimin teknologjik dhe rritjen e gamës së shërbimeve, Posta Shqiptare sh.a. prej vitesh krahas shërbimeve postare ka ofruar dhe shërbime financiare bazuar dhe në licensën e lëshuar nga Banka e Shqipërisë për shërbimet financiare jo bankë. Aktualisht Posta Shqiptare është e pajisur me licensën me nr. 46 datë 8.7.2020, “Për të vepruar si institucion i parasë elektronike në Republikën e Shqipërisë“ e lëshuar nga Banka e Shqipërisë.

Në nenin 6 parashikohet hyrja në fuqi, 15 ditë pas botimit në Fletoren Zyrtare.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Ky projektligj parashikon disa kërkesa që lidhen me rolin e Ministrit dhe rolin e Autoritetit të Komunikimeve Elektronike dhe Postare si organi rregullator, mbikqyrës i sektorit postar si dy institucionet që do ndjekin zbatimin e këtij projektakti.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është hartuar nga strukturat e Ministrisë së Infrastrukturës dhe Energjisë bazuar në raportin vjetor të AKEP mbi nevojën e ndryshimeve ligjore dhe shqetësimet e paraqitura nga Posta Shqiptare sh.a..

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektvendimi nuk ka ndikim në të ardhurat dhe shpenzimet e buxhetit të shtetit.

**ZËVENDËSKRYEMINISTËR**

 **DHE**

 **MINISTËR**

 **Belinda Balluku**